પહેલી વાત તો એ કે ,ટાઇટલ જ કેવડું મોટું છે રે બાબા! અને એટલું જ ગ્રાન્ડ છે દરેક કેરેક્ટર્સનું પરફોર્મન્સ – જી હા , આ એ મુવિઝમાંની એક છે કે જ્યા પાત્રો જે સ્ટોરીમાં જન્મ્યા હોય તેને પણ વળોટી જાય , લાર્જર ધેન લાઈફ બની જાય ! વાત છે મિલ્ડ્રેડ’ની [ ફેન્ટાસ્ટિકલી ફ્યુરિઅસ એવી Frances McDormand કે જેને જોઈને સતત એવું લાગેલું કે આને ક્યાંક જોઈ છે અને પછી યાદ આવ્યું Moonrise Kingdom અને પછી વાંહોવાહ્ય ( અલ્ટીમેટ સૌરાષ્ટ્રીયન શબ્દ ! ) યાદ આવ્યો એ ચહેરો કે જે વિશલિસ્ટેડ એવી Fargo’ના પોસ્ટર પર કેટલાય વર્ષોથી જોવાતો આવ્યો છે! ] કે જેની દીકરીની હત્યા સાત મહિના પહેલા થઇ હતી અને આજ સુધી ખૂની’નું પગેરું સુધ્ધા ન્હોતું મળ્યું ! અને એ જ ઉશ્કેરાટમાં એક છેલ્લો ઘા કરવા મિલ્ડ્રેડ પોતાના ઘરની થોડે દૂર સામેથી નીકળતા જ માર્ગ પરના ત્રણ બિલબોર્ડ્સ ભાડે લઈને તેના પર લખાવે છે કે ” ચીફ વિલોબી , દીકરી મર્યે આટલો સમય થયો – હજુ સુધી કોઈ ધરપકડ કેમ નહીં ? ” અને પછી જેમ ધાર્યું હતું એમ જ એ નાનકડા ટાઉન’માં ગરમાગરમી વ્યાપી જાય છે અને તીર ધાર્યા નિશાને જઈ પડે છે ,સીધુ પોલીસ સ્ટેશન’માં . . અને ફરી એ કેસ ટોક ઓફ ધ ટાઉન બની જાય છે , એ 3 બિલબોર્ડ્સ અને મિલ્ડ્રેડ ટોક ઓફ ધ સ્ટેટ બની જાય છે. તો શું ચીફ વિલોબી’એ [ મનગમતો Woody Harrelson – અહિંયા તેનું જે કેરેક્ટર ડેવલપ થયું છે કે છેક સુધી સાથે રહે એવો સ્પર્શ પામ્યું છે ~ ટચ’વુડી ! ] આ કેસ સોલ્વ કરવા કઈ કરતા કઈ ન્હોતું કર્યું ? ના , એણે તો જીવ રેડી દીધો હતો પણ આ એ કેસીસ’માનો એક કેસ હતો કે જ્યા કઈ કરતા કઈ સગડ ન્હોતા મળ્યા પણ મિલ્ડ્રેડ’ને એનાથી કાંઈ લાગતું વળગતું ન્હોતું , એને તો બસ રિઝલ્ટ જોઈતું હતું અને તેના માટે એ કઈ પણ કરી શકે એવી ખુદ્દાર અને ખુરાંટ હતી !